VSC Sklep EPVDp 13/2020
Sodna praksa višjih sodišč, 2020-03-10

Jožica Arh Petković (preds.), Zinka Strašek (poroč.), Branko Aubreht

PREKRŠKI - PREKRŠKOVNO PROCESNO PRAVO - VARNOST CESTNEGA PROMETA

prepoved uporabe tujega vozniškega dovoljenja na območju RS - pravno relevantni pritožbeni razlogi - posledice izvršitve ukrepa

Pritožbeno sodišče storilcu sicer verjame, da ima lahko izvršitev prepovedi uporabe tujega vozniškega dovoljenja na ozemlju Republike Slovenije za storilca veliko neugodnih posledic in da mu je s tem oteženo prihajanje na delovno mesto, ker je zaposlen v Sloveniji, vendar niti na podlagi tega, niti na podlagi pritožbeno izraženega obžalovanja za storjeni prekršek, ne more spremeniti izpodbijane odločitve.

I. Pritožba se zavrne in se izpodbijani sklep potrdi.

II. Storilec je dolžan plačati stroške pritožbenega postopka - sodno takso v znesku 20,00 EUR v roku 15 dni od vročitve tega sklepa, sicer se prisilno izterja.

1. Sodišče prve stopnje je z uvodoma navedenim sklepom storilcu izreklo prepoved uporabe tujega vozniškega dovoljenja na ozemlju Republike Slovenije za dobo enega leta za vse kategorije motornih vozil, za katere je imel dovoljenje na dan 20. 12. 2019, ter mu naložilo plačilo sodne takse v znesku 30,00 EUR.

2. Zoper tak sklep se pritožuje storilec, smiselno zaradi odločitve o sankcijah (4. točka 154. člena Zakona o prekrških - ZP-1). V pritožbi poudarja, da svoje nespametno dejanje globoko obžaluje in da nujno potrebuje možnost uporabe vozniškega dovoljenja na ozemlju Republike Slovenije, saj sicer ne more prihajati na delovno mesto, ki ga ima v Sloveniji, in je od kraja njegovega prebivališča oddaljeno 30 km brez javnih prometnih povezav. Pripravljen je na kakršnokoli obliko sodelovanja, samo da bi obdržal uporabo vozniškega dovoljenja v Republiki Sloveniji.

4. Po pritožbeno neizpodbijanih ugotovitvah je bilo storilcu, ki je imetnik tujega vozniškega dovoljenja, izdanega na Hrvaškem izrečenih 18 kazenskih točk s sodbo Okrajnega sodišča v Črnomlju z dne 21. 12. 2019, ki je postala pravnomočna 31. 12. 2019, za prekršek storjen 20. 12. 2019 z motornim vozilom B kategorije. Glede na take ugotovitve je sodišče prve stopnje storilcu utemeljeno in zakonito izreklo prepoved uporabe tujega vozniškega dovoljenja na ozemlju Republike Slovenije za dobo enega leta, za vse kategorije motornih vozil, za katere je imel dovoljenje na dan 20. 12. 2019, ko je storil prekršek, s katerim je dosegel 18 kazenskih točk v cestnem prometu. Tako posledico predpisuje osmi odstavek v zvezi s tretjim in četrtim odstavkom 22. člena ZP-1 in 26. členom Zakona o pravilih cestnega prometa (ZPrCP).

5. Postopek za izrek prepovedi uporabe tujega vozniškega dovoljenja ni postopek o prekršku, v katerem bi sodišče odločalo o odgovornosti za storjeni prekršek in odmerjalo sankcije zanj, temveč poseben postopek, v katerem sodišče zgolj ugotavlja, ali je bilo imetniku veljavnega tujega vozniškega dovoljenja v obdobju dveh let izrečenih 18 ali več kazenskih točk in je v primeru izpolnjevanja teh pogojev dolžno izreči prepoved uporabe tujega vozniškega dovoljenja na ozemlju Republike Slovenije za dobo enega leta. Pritožbeno sodišče storilcu sicer verjame, da ima lahko izvršitev prepovedi uporabe tujega vozniškega dovoljenja na ozemlju Republike Slovenije za storilca veliko neugodnih posledic in da mu je s tem oteženo prihajanje na delovno mesto, ker je zaposlen v Sloveniji, vendar niti na podlagi tega, niti na podlagi pritožbeno izraženega obžalovanja za storjeni prekršek, ne more spremeniti izpodbijane odločitve.

6. V zvezi s pritožbeno izraženo pripravljenostjo na kakršnokoli obliko sodelovanja, ki bi mu omogočila ohranitev pravice do uporabe vozniškega dovoljenja na ozemlju Republike Slovenije pa pritožbeno sodišče storilca pojasnjuje, da še vedno ima možnost zaprositi za odložitev izvršitve prepovedi uporabe tujega vozniškega dovoljenja na način in pod pogoji, kot mu je pojasnilo sodišče prve stopnje v 8. odstavku obrazložitve izpodbijanega sklepa.

7. Glede na navedeno in v odsotnosti kršitev, na katere v skladu s 159. členom ZP-1 pazi po uradni dolžnosti, je pritožbeno sodišče storilčevo pritožbo kot neutemeljeno zavrnilo in izpodbijani sklep potrdilo (tretji odstavek 163. člena ZP-1).

8. Ker storilec s pritožbo ni uspel, mu je pritožbeno sodišče na podlagi prvega odstavka 147. člena ZP-1 ter tar. št. 8407 Zakona o sodnih taksah (ZST-1) naložilo v plačilo stroške pritožbenega postopka - sodno takso v znesku 20,00 EUR, ki jih je dolžan plačati v roku 15 dni od vročitve tega sklepa, sicer se prisilno izterja.

Zakon o prekrških (2003) - ZP-1  - člen 22, 22/3, 22/8

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.